Papersnake/gushiwen huggingface dataset:
哀吴阊
沈昌宇（清代）

西风萧萧梧叶秋，梧官寂寞吴王愁。一番荣落随时易，百代兴衰逐水流。

吴阊自昔繁华地，郁郁层城发佳气。秋晚枫江蟹稻肥，春深虎阜莺花丽。

楼台烟雨梦南朝，旧苑长洲草未凋。镫火夜归青雀舫，酒旗晴护绿杨桥。

吴姬生小能歌舞，打桨乘潮自来去。子夜新声按绿幺，丁香艳锦缠琼树。

水色山光无尽妍，踏青车子采莲船。漫惊烽火三千里，已盛烟花二百年。

人间祇觉阳春好，天上那知霜雪早。白马环江吼似潮，红巾遍地屯如草。

大帅逃威过晋陵，督师车骑尽东奔。仓皇关效鸡鸣度，慷慨陴呼爪士登，孝穆才华信殊众，堂堂开府声华重。

债帅何期竟倒戈，岩城从此遂摧栋。阊阖西南轶荡开，金戈铁马震如雷。

可怜槚墓鸱夷去，又见稽山甲楯来。短兵狭巷相驰突，白屋朱门遍搜索。

廉使空屠朱亥刀，县官都化王乔舄。百雉崔巍九四城，如何蚁贼竟纵横。

开关到此成延敌，失策于今悔募兵。分班竞占吴宫宿，吮血磨牙厌人肉。

上国何因患豕蛇，荒台祇见游麋鹿。馆娃名号又重新，浪蝶狂蜂惨变春。

捉得雏姬充养子，传来羽帖署真人。服妖遍地迷红紫，伐鼓枞金乱盈耳。

蛮奴厮养锦缠头，蜑户长年银约指。真娘墓上月如霜，响屟廊前草不芳。

杜宇凄凉啼碧血，燕泥零落堕雕梁。百年名胜归何处，金粉山川变尘雾。

渔父空寻避世人，参军漫作《芜城赋》。君不见金陵自古帝王州，花月秦淮一旦休。

又不见西子湖头好山水，柳色莺声今已矣。江山形胜总堪哀，长使英雄心事灰。

祇有胥江呜咽水，阖庐城下日徘徊。
缫车
王祯（元代）

人家育蚕忧不得，今岁蚕收茧如积。满家儿女喜欲狂，走送车头趁缫缉。

南州誇冷盆，冷盆缴细何轻匀。北俗尚热釜，热釜丝圆尽多绪。

即今南北均所长，热釜冷盆俱此軖。軖头转机须足踏，钱眼添梯丝度滑。

非弦非管声咿𠵣，村北村南响相答。妇姑此时还对语，准备吾家好机杼。

岂知县吏已催科，不时揭去无馀紽。迫索仍忧宿负多，车乎车乎将奈何。
送赵十七明府之县
杜甫（唐代）

连城为宝重，茂宰得才新。山雉迎舟楫，江花报邑人。

论交翻恨晚，卧病却愁春。惠爱南翁悦，馀波及老身。
再胜篇
孔平仲（宋代）

再胜路几许，非一亦非三。小雅连大雅，周南兼召南。

舜目处其半，临爻与之参。在我犹不足，自笑无乃贪。
送都给事王文哲奉命祭告南海便道归东筦省亲
费宏（明代）

百神受职逢新主，万里乘槎到海湄。事异碧鸡烦汉使，祠临黄木见唐碑。

鳌波翠涌春流外，乌綵红看晓沐时。几度瞻云今最便，谏垣应讶缀班迟。
和徐之才宿孔溪亭驿早行
冯山（宋代）

孔忧宁煖席，刘髀不禁鞍。夜永无归梦，山深正苦寒。

行钲催早发，晨鼎荐芳酸。谁识驱驰意，忧民万事端。
送别不及赠何殷二记室诗
朱记室（宋代）

凭轼徒下泪，裁书路已赊。远鼓依林响，连樯倚岸斜。

山开云吐气，风愤浪生花。即此余伤别，何论尔望家。

二君勖琬琰，无使没泥沙。
梦李白
徐积（宋代）

乌纱巾，紫绮裘。梦中太白从吾游，陶陶烂醉江山秋。

半夜起来觅不见，头背长安泪如霰。
幽愤
周霆震（元代）

陇梅驿信杳如缄，白昼连山雾气酣。细柳未应仝灞上，蓝田自气转关南。

惊涛四面轻帆破，疑路千条老骥谙。落落怀才宜不少，冥冥当局得无惭。
简吴季谦坚他日柴桑之约时季谦有潭帅之命二
岳珂（宋代）

几年诸葛卧南阳，蠡泽春风诏趣装。
丹检紫泥来四辈，碧油红旆又三湘。
不关富贵干旄恋，要看功名汗简香。
雪汗蓬婆渐秋水，好扶西极汉天长。
抱孙乞食市中
宋登春（明代）

何室炊红粟，谁家具绿尊。
频游双屦弊，生计一瓢存。
任尔呼牛马，随予爱犬豚。
绝交书未上，为客老荆门。
魏京诗 其六
刘敞（宋代）

业业烝黎，载震载惊。侵魏及澶，群心不宁。
次韵同年杨廷秀使君寄题石湖
范成大（宋代）

半世轻随出岫云，如今归作卧云人。
小山有赋招游子，大块无云佚老身。
禅版梦中千嶂晓，鬓丝风里万花春。
新年社瓮鹅黄满，胜醉田头紫领巾。
同伯潜诸公联骑出城东南亚次衫字韵
廖行之（宋代）

怯晓征衣袭小衫，山头淡月照联骖。
晴光忽散湘江上，秋色疑连梦泽南。
后约吹香舒藻思，同游载酒款犀谈。
遥知坚卧朱文季，倦听朝鸡趁六参。
杂咏一百首·项橐
刘克庄（宋代）

义理无穷尽，虽丘或未知。
老聃与项橐，圣岂有常师。
浣溪沙
赵长卿（宋代）

坐看销金暖帐中。羔儿酒美兽煤红。浅斟低唱好家风。

爱客东君多解事，晚妆新与画眉峰。便须催唤出房栊。
望江怨·送别
万树（清代）

春江渺，断送扁舟过林杪。愁云青未了，布帆遥比沙鸥小。
恨残照，犹有一竿红。怪人催去早。
北里
倪瓒（元代）

舍北舍南来往少，自无人觅野夫家。
鸠鸣桑上还催种，人语烟中始焙茶。
池水云笼芳草气，井床露净碧桐花。
练衣挂石生幽梦，睡起行吟到日斜。
孙仲益
岳珂（宋代）

事君有大义，彼国家之不计，而惟顾乎妻子之避地。

则执笔舐惟，惟苟活是视，岸然不愧，固其素志。于予乎何议。
触目
陈师道（宋代）

果下翩翩跨紫骝，踏花溅水见风流。
可无双璧千金聚，付与狂儿取次游。
山居次韵止老
赵鼎（宋代）

衣巾翠湿阴阴竹，屐齿寒生步步云。莫向清流还洗耳，世间言语不曾闻。
署中独酌先后共得十首颇有白家门风不足存也 其五
王世贞（明代）

我是经行旧比丘，曾参龙象度春秋。修时早被魔心打，到处还将宿业酬。

一刹那间过幻迹，百由旬里遍穷愁。何当收拾无生后，涧底桃花水任流。
题双峰显祖院
张伯常（宋代）

暖脉匀青地上苔，拂尘题柱记花开。
海风一夜吹山雨，却送春寒入寺来。
南乡子 其三
欧阳炯（唐代）

岸远沙平，日斜归路晚霞明。孔雀自怜金翠尾，临水，认得行人惊不起。
壁间韵
赵崇鉘（宋代）

半髧婵娟垂两鸦，惊潮微隐宝簪斜。
客愁政自游丝乱，莫戴钗头百结花。
多丽　春日燕京所见
屈大均（明代）

正春晴，画鼓天街无数。玉河桥，杏花尽吐，八旗人至如雨。

更通杏、紫驼细犊，逐盘头、蠕蠕公主。锦剪圆襟，珠围纤袖，汉娇蕃艳，对倾駧乳。

御渠畔、暖风飘柳，一一作香絮。施貂帐，三弦四板，学唱金缕。

又三里，丰台芍药，玉鞭鞭马争去。插双双、翠翎年少，并向啼莺最多处。

柘弹穿林，花毡铺地，垆头都解女真语。恨斜日、上林烟瞑，苍翠欲迷路。

牛羊气、吹满凤杏，总作香土。
题元遗山诗集后 其一
王又曾（清代）

庾信头颅雪满围，伤时伤事足歔欷。干戈扫荡才子，禾黍丛残窜布衣。

灯灺歌阑麈劫换，天荒地老梦华非。可怜醉杀长安酒，不抵思乡一涕挥。
菩萨蛮·淡黄斜日留汀草
曾原一（宋代）

淡黄斜日留汀草。檐低半露遥岑小。病眼不禁愁。阑干无数秋。雁声何处落。旧梦还惊觉。风重葛衣单。深山吹笛寒。
减字木兰花·一丘一壑
佚名（宋代）

一丘一壑。野鹤孤云随处乐。篆带纱巾。且与筠庄作主人。高山流水。指下风生千古意。寿庆年年。长在新秋六日前。
逝水
释文珦（宋代）

逝水向东流，前后浪相续。
尼父达机兆，川上叹不足。
人生天地间，百年诚短促。
菁华草头露，光景风中烛。
两鬓成枯蓬，萧萧不再绿。
那知今日欢，不是明朝哭。
所仰唯圣贤，亦复归鬼录。
而况顽冥者，厥身沈利欲。
随流不知返，终世常仆仆。
大化一朝尽，腐灭同草木。
岂若黄绮徒，居然在空谷。
于焉自逍遥，其人美如玉。
吾生千载余，犹知慕遐躅。
寤寐斯不忘，耿耿在心目。
醉书僧壁
杜荀鹤（唐代）

九华山色真堪爱，留得高僧尔许年。

听我吟诗供我酒，不曾穿得判斋钱。
颂古二十一首
释心月（宋代）

前溪绿涨雨初晴，浮笠波心掌样平。
伎俩由来只如此，放教急急奔前程。
上林八景 其一 大明仙景
冯德让（明代）

叠翠凝光曜九天，四时花卉自争妍。个中仙子名卢六，擅得高风万古传。
还别业寻龙华山寺广宣上人
段文昌（唐代）

十里惟闻松桂风，江山忽转见龙宫。

正与休师方话旧，风烟几度入楼中。
宣城道中
华岳（宋代）

跃马上宣城，千山翠欲颦。
蕙风轻卷舌，樱雨细沾唇。
柳絮难驱腊，榆钱不买春。
何如浇一斗，烂醉石湖滨。
送郑毅夫舍人被召五首 其二
刘挚（宋代）

三国遗基楚子宫，洞庭游乐与民同。画船载酒春波绿，叠鼓随车夜烛红。

爱此南阳歌召父，学如西蜀化文翁。去思不用甘棠赋，恩在邦人骨髓中。
与孟尚书书
韩愈（唐代）

愈白：行官自南回，过吉州，得吾兄二十四日手书数番，忻悚兼至，未审入秋来眠食何似，伏惟万福。

来示云：有人传愈近少信奉释氏，此传之者妄也。潮州时，有一老僧号大颠，颇聪明，识道理，远地无可与语者，故自山召至州郭，留十数日。实能外形骸，以理自胜，不为事物侵乱。与之语，虽不尽解，要自胸中无滞碍，以为难得，因与来往。及祭神至海上，遂造其庐。及来袁州，留衣服为别。乃人之情，非崇信其法，求福田利益也。孔子云：“某之祷久矣。”凡君子行己立身，自有法度，圣贤事业，具在方策，可效可师。仰不愧天，俯不愧人，内不愧心，积善积恶，殃庆自各以其类至。何有去圣人之道，舍先王之法，而从夷狄之教，以求福利也？《诗》不云乎“恺悌君子，求福不回”。《传》又曰：“不为威惕，不为利疚。”假如释氏能与人为祸祟，非守道君子之所惧也，况万万无此理。且彼佛者果何人哉？其行事类君子耶？小人耶？若君子也，必不妄加祸于守道之人；如小人也，其身已死，其鬼不灵。天地神祇，昭布森列，非可诬也，又肯令其鬼行胸臆作威福于其间哉？进退无所据，而信奉之，亦且惑矣。

且愈不助释氏而排之者，其亦有说。孟子云：“今天下不之杨则之墨，杨墨交乱，而圣贤之道不明，则三纲沦而九法斁，礼乐崩而夷狄横，几何其不为禽兽也！”故曰：“能言距杨墨者，皆圣人之徒也。”扬子云云：“古者杨墨塞路，孟子辞而辟之，廓如也。”夫杨墨行，正道废，且将数百年，以至于秦，卒灭先王之法，烧除其经，坑杀学士，天下遂大乱。及秦灭，汉兴且百年，尚未知修明先王之道；其后始除挟书之律，稍求亡书，招学士，经虽少得，尚皆残缺，十亡二三。故学士多老死，新者不见全经，不能尽知先王之事，各以所见为守，分离乖隔，不合不公，二帝三王群圣人之道，于是大坏。后之学者，无所寻逐，以至于今泯泯也，其祸出于杨墨肆行而莫之禁故也。孟子虽贤圣，不得位，空言无施，虽切何补？然赖其言，而今学者尚知宗孔氏，崇仁义，贵王贱霸而已。其大经大法，皆亡灭而不救，坏烂而不收，所谓存十一于千百，安在其能廓如也？然向无孟氏，则皆服左衽而言侏离矣。故愈尝推尊孟氏，以为功不在禹下者，为此也。

汉氏以来，群儒区区修补，百孔千疮，随乱随失，其危如一发引千钧，绵绵延延，浸以微灭。于是时也，而倡释老于其间，鼓天下之众而从之。呜呼，其亦不仁甚矣！释老之害过于杨墨，韩愈之贤不及孟子，孟子不能救之于未亡之前，而韩愈乃欲全之于已坏之后。呜呼！其亦不量其力，且见其身之危，莫之救以死也。虽然，使其道由愈而粗传，虽灭死万万无恨！天地鬼神，临之在上，质之在旁，又安得因一摧折，自毁其道，以从于邪也！

籍、湜辈虽屡指教，不知果能不叛去否？辱吾兄眷厚而不获承命，惟增惭惧，死罪死罪！愈再拜。
客过
刘克庄（宋代）

客过柴门叹寂寥，旋挑野菜拾风樵。
无钱辍赠开衣笈，有病来求探药瓢。
偶憩荒郊思种树，每逢断涧欲营桥。
书生一念终迂阔，犹闽苍黔与肖翘。
寄刘尊师
韦应物（唐代）

世间荏苒萦此身，长望碧山到无因。

白鹤徘徊看不去，遥知下有清都人。
晓寒
石宝（明代）

树杪烟笼䓤，栖鸦噤无语。寒日上更迟，茅檐试延伫。

岂无浊酒觥，恶醉每惭举。敝紬幸多絮，不待砧与杵。

掩户坐屋角，拳局稍得所。虽无圣贤对，正自潜心处。

迢迢长安道，飘风逆行旅。
紫岩九章章八句上寿张丞相
张元干（宋代）

赫赫紫岩，白虹贯渊。
玉生其中，匪雕匪镌。
登於廊庙，圭璋浑全。
温如之质，所宝象贤。
五指凌云
黎邦瑊（明代）

玉笋淩空出，参差翠霭多。还承天上露，入夜浣星河。
夜行船 由鲁港至三山夹，从芦苇行二十里
李符（清代）

荻岸通舟沟样窄。避大江、横天风色。画桨徐开，蒲帆叠起，不怕浪高千尺。

便作芦中人也得。愿毕生、钓鱼而食。遮莫相呼，掉头不应，只读楚骚周易。
寄兄玉老
储泳（宋代）

雷阳路迢递，回首亦关心。
重别因轻诺，远行多近吟。
客怀秋色早，归梦岭云深。
莫以书无益，人来惜万金。
飞仙石溪
文同（宋代）

爱此潺湲任溅衣，独寻幽石坐多时。
日斜徒御应相笑，底事教公上马迟。
山中玩物杂言十首
戴表元（宋代）

时露下百草，流萤此飞翻。
初如灰烬微，忽作秋星繁。
念彼生育处，回光照其根。
君莫轻流萤，流萤尚知恩。
和长孙秘监伏日苦热
任希古（唐代）

玉署三时晓，金羁五日归。北林开逸径，东阁敞闲扉。

池镜分天开，云峰减日辉。游鳞映荷聚，惊翰绕林飞。

披襟扬子宅，舒啸仰重闱。
临湖阁为向巨源郎中题
吴芾（宋代）

胸襟洒落一尘无，晚岁归来足自娱。
去国何须怀北地，卜居且自面东湖。
夕阳影里山相映，古木阴中鸟自呼。
正好凭栏吟复醉，胡为止酒太拘拘。
證道歌 其一九一
释印肃（宋代）

依在心，殃在身，汝身非与我同真。臭烂腥臊无用处，识神沈劫堕迷津。
感遇三首 其二
庞尚鹏（明代）

种树沧江边，人在江头住。绿树已成林，幽人在何处。

高枝挂藤萝，四时惊风雨。谁问种树人，空见江边树。
观郊礼
司马扎（唐代）

钟鼓旌旗引六飞，玉皇初著画龙衣。
泰坛烟尽星河晓，万国心随彩仗归。
病思
陆游（宋代）

江上秋风芦荻声，鱼虾日日厌煎烹。
病来作意停鲜食，留得青钱买放生。
水调歌头 怀山中
徐冲渊（宋代）

穷达付天命，生死见交情。人今老矣，□□狗苟与蝇营。

赢得一头霜雪。闲却五湖风月。鸥鸟负前盟。颜厚已如甲，太息误平生。

想箕山，怀颍水，挹馀清。只今归去，沧浪深处濯吾缨。

笑抚山中泉石。细说人间荆棘。有道苦难行。好补青萝屋，且占白云耕。
题梅绝句奉嘉定秦芍舲师三首 其三
曹家达（清代）

山随白雪远，花与春风长。酒力薄遥夜，南枝霏暗香。
夜游宫（宫词）
陆游（宋代）

独夜寒侵翠被。奈幽梦、不成还起。欲写新愁泪溅纸。忆承恩，叹余生，今至此。

蔌蔌灯花坠。问此际、报人何事。咫尺长门过万里。恨君心，似危栏，难久倚。
今岁吾乡颇稔而收成值雨夜坐有怀二首 其一
方一夔（宋代）

千步平场筑杵齐，西风墟落转凄迷。要教岁计收霜稻，不分时长弄雨粞。

曩祝污邪酬愿望，近居畏垒费推挤。先生莫恋无钱饭，定把长镵理旧畦。
题惠泉师壁
路振（宋代）

汉公尝说惠泉师，解讲楞严解赋诗。
今日我来师已支，草堂风雨立多时。
丑奴儿令 春闺
毛媞（清代）

不知春色今如许，乱杀啼莺。酥雨浓晴。芳草茸茸隔夜生。

琐窗深处无人见，别是幽清。此际心情。翻怪桃花照眼明。
送罗先辈书记归后却还闽中留别
朱庆馀（唐代）

同是越人从小别，忽归乡里见皆惊。湖边访旧知谁在，

幕下留欢但觉荣。望岭又生红槿思，登车岂倦白云程。

况当季父承恩日，廉问南州政已成。
北轩手种竹两竿近辄有甘露降其上作五言示诸
刘敞（宋代）

秋来手种竹，惟悴不成休。
复此雪霜晚，空惊孤直心。
如何沾瑞露，似欲慰穷阴。
珠华粲将坠，玉色润还深。
含春乍荏苒，戴日尚萧森。
玄泽非人力，樵苏无见侵。
酬文公和韵
释今邡（明代）

飘然一钵入瓯闽，挂锡西林冬又春。萍水有情欢似旧，碧云飞处韵长新。

寻常掩室逢人少，分外披襟寄语频。一曲沧浪持赠我，朗吟烟艇向芳津。
咏史诗。兰台宫
胡曾（唐代）

迟迟春日满长空，亡国离宫蔓草中。

宋玉不忧人事变，从游那赋大王风。
观贺皇太子册命
殷文圭（唐代）

嗣册储皇帝命行，万方臣妾跃欢声。鸾旃再立星辰正，

雉扇双开日月明。自有汉元争翊戴，不劳商皓定欹倾。

春宫保傅皆周召，致主何忧不太平。
再次外舅韵戏呈舍人叔丈
许及之（宋代）

接栋兄过弟，忘怀汝与吾。缠头新办锦，买笑近量珠。

怒释泥中婢，欢全膝下奴。使无驱豆法，亦合赌樗蒱。
次韵蔡瞻明木犀八绝句 其四
洪适（宋代）

笑含菊彩媚疏篱，巧作葵妆傍曲池。颜色从他矜速肖，芬馨如此孰争驰。
金丹诗诀 其九十八
陈楠（宋代）

太乙玄珠金液丹，还元返本驻童颜。更须亲听明师语，方可教君见一斑。
郊庙歌辞。后唐宗庙乐舞辞。文明舞
佚名（唐代）

帝业光扬，皇图翕赫。圣德孔彰，神功不测。

信及豚鱼，恩沾动植。懿范鸿名，传之万亿。
元旦试笔 其二
陈献章（明代）

天上风云庆会时，庙谟争遣草茆知。邻墙旋打娱宾酒，稚子齐歌乐岁诗。

老去又逢新岁月，春来更有好花枝。晚风何处江楼笛，吹到东溟月上时。
五老 其四 老渔
宋伯仁（宋代）

短发衰髯一棹船，白头波浪几掀天。儿孙各占芦花住，网得鲈鱼即酒钱。
水
张籍（唐代）

荡漾空沙际，虚明入远天。
秋光照不极，鸟色去无边。
势引长云阔，波轻片雪连。
汀洲杳难测，万古覆苍烟。
送郭圣襄大行使楚
李云龙（明代）

紫坭恩诏重维藩，四牡翩翩望郢门。桐叶重开唐叔国，竹枝因向孝王园。

湘江水阔兰方茂，衡岳天高雁正翻。回首岭云亲舍在，莫教芳草怨王孙。
偈颂三十六首
释如珙（宋代）

十方同聚会，啾啾唧唧。
个个学无为，劳劳摝摝。
此是选佛场，心空及第归。
次和牧翁三月十六日招集娄东诸词人论文即事 其二
陆典（清代）

门馆清闲彦会新，情多正值哭残春。空山虎豹无文质，浊水蛟龙有屈伸。

玉版谭禅共调笑，朱樱荐食动酸辛。荒涂今古明明在，策足何知要路津。
瑞庭花引
莫蒙（宋代）

对画帘卷，正钩挂虾须细锦幄。展凤屏，开朱户。初启宝兽，香飘龙麝，袅袅烟成穗。神仙宴满座，瑞色笼金翠。□□□窈窕，秦娥唱，行云散，梁□坠。花满帽，酒盈樽，长富长贵。唯愿如松似□，永保千秋岁。红日晚笙歌，拥入瑶池醉。
次韵四叔父寄贺二叔父少监入馆并见寄诗
晁补之（宋代）

琅邪太守鲁儒英，典校还高刘更生。
已似诸荀并才子，复如群更占诗名。
尚吟河水怜孤侄，应与乡人痛伯兄。
老鹤长鸣近天汉，可容丛灌和骊庚。
雨中花 仆自幼刻意林壑，不耐俗事，懒慢之
蔡松年（宋代）

能自克。志复疏怯，嗜酒好睡。遇乘高履危，动辄有畏。道逢达官稠人，则便欲退缩。其与人交，无贤不肖，往往率情任实，不留机心。自惟至熟，使之久与世接，所谓不有外难，当有内病，故谋为早退闲居之乐。长大以来，遭时多故，一行作吏，从事於簿书鞍马间，违己交病，不堪其忧。求田问舍，遑遑於四方，殊未见会心处。闻山阳间，魏晋诸贤故居，风气清和，水竹葱。方今天壤间，盖第一胜绝之境，有意卜筑於斯，雅咏玄虚，不谈世事，起其流风遗躅。故自丙辰丁巳以来，三求官河内，经营三径，遂将终焉。事与愿违，俯仰一纪，劳生愈甚，吊影自怜。然而触於事物，感今怀昔，考其见於赋咏者，实未始一日而忘。李君不愚，作掾天台，出佐是郡，因其行也，赋乐府长短句，以叙鄙怀。行春胜日，物彩照人，为予择稚秀者，以雨中花歌之，使清泉白石，闻我心曲，庶几他日，不嗜酒偏怜风竹，晋客神清，多寄虚玄。有山阳遗迹，水石高寒。曾为幽栖起本，几求方外微官。谩蹉跎十载，还羡君侯，左驾朱?。山村霰雪，竹外花明，瘦梅半树斓斑。溪路转、青帘佳处，便是萧闲。寄谢王君精爽，摩挲森碧琅?。个中著我，储风养月，先报平安。
扬州慢 子珍用石帚自度腔调赠韬父，予亦继声
樊增祥（清代）

垂柳江干，小桃门外，玉鞭两度经过。恁单衣瘦屧，正倦倚斜柯。

算春在、屏山曲处，细闻吴语，轻度横波。甚游骢北去，纤云遮断银河。

谢娘眉妩，料如今、懒画烟螺。剩旧写宫词，新弹粉泪，犹在香罗。

几许镜中青鬓，不堪向、别里消磨。盼东风吹，聚竹西佳讯如何。
族叔祖示四绝句次韵 其二
张守（宋代）

不乐从军学仲宣，那能辟谷慕飞仙。直缘衰病干明主，乞得南窗一觉眠。
崇宁壬午临汝四月始闻莺二首
张耒（宋代）

好音终在耻争先，谷外寒多故后迁。
已过花时亦何恨，不妨夏木绿参天。
与长老夜话出故人俞宋护书予至山之日俞适至
王洋（宋代）

法海空门老伏波，婺源槐市病维摩。
道无同异要当尔，命有穷通可奈何。
两目再清张籍在，一经传子凤毛多。
饱闻行业书乡社，得失功名付浩歌。
吴江长桥
杨蟠（宋代）

八十丈晴虹卧影，一千顷碧玉无瑕。
几多风月输诗客，无限苇芦属酒家。
和士特栽果十首·枨
刘子翚（宋代）

枨橘甘酸各效能，南苞锡贡不同升。
果中亦抱遗才叹，有客攀条气拂膺。
安胶峰年丈邀会次韵
张选（明代）

碧山高会兴悠然，喜见晴和二月天。细草青青犹带露，垂杨袅袅尽拖烟。

尽拼晨醉销长日，自信相安胜去年。起舞婆娑成一笑，时人应羡地行仙。
凤时春（见残梅）
王质（宋代）

标格风流前辈。才瞥见春风，萧然无对。只有月娥心不退。依旧断桥，横在流水。

我亦共、月娥同意。肯将情移在，粗红俗翠。除丁香蔷薇酴醿外。便做花王，不是此辈。
禽言十咏·百舌
姚勉（宋代）

百禽巧作百种音，一禽却学百种禽。
晴风暖日意自乐，圆吭变种皆清吟。
多能不如止一得，多言不如止一兽。
一朝闭口不敢声，莫有谗人在君侧。
人日立春浮云蔽日使人愁叹而问春
郭之奇（明代）

珠岛新烟百道屯，青阳已至莫逡巡。寒光入水宜销散，旅绪如云自屈伸。

老去浮生终愧我，春来幽事强撩人。梅花柳色今何在，辜负东风亦此身。
示僧
释居简（宋代）

自知无物染尘埃，说甚娘生眼未开。听汝噇空噇弗了，先须还我饭钱来。
调笑令
吕南公（宋代）

华草。华草。秀发乘春更好。深心密竹纷纷。妖韶随处动人。人动。人动。王孙公子情重。
石城外哭吴评事
欧大任（明代）

一官廷尉府中趋，丹旐飞飞出旧都。匹马未能号返榇，炙鸡何自藉生刍。

虎贲岂必邕犹在，国士应知绍不孤。独有故人扶病后，西风双泪洒平芜。
训蒙绝句 中庸
朱熹（宋代）

过兼不及总非中，离却平常不是庸。庸字莫将容易看，只斯为道用无穷。
【双调】清江引
马致远（元代）

野兴
樵夫觉来山月底，钓叟来寻觅。你把柴斧抛，我把鱼船弃。寻取个稳便处闲坐地。
绿蓑衣紫罗袍谁是主，两件儿都无济，便作钓鱼人，也在风波里。则不如寻个稳便处闲坐地。山禽晓来窗外啼，唤起山翁睡。恰道不如归，又叫行不得。则不如寻个稳便处闲坐地。天之美禄谁不喜？偏则说刘伶醉，毕卓缚瓮边，李白沉江底。则不如寻个稳便处闲坐地。楚霸王火烧了秦宫室，盖世英雄气。阴陵迷路时，船渡乌江际。则不如寻个稳便处闲坐地。林泉隐居谁到此？有客清风至。会作山中相，不管人间事。争甚么半张名和纸！
西村日长人事少，一个新蝉噪。恰待葵花开，又早蜂儿闹，高枕上梦随蝶去了东篱本是风月主，晚节园林趣。一枕葫芦架，几行垂杨树，是搭儿快活闲住处。
与苏训直约游招隐寺
韩元吉（宋代）

鼙鼓初归塞上师，京江酒美胜年时。
春来逆旅真无事，身到名山合有诗。
石底於菟穷作穴，泉间科斗闹成池。
荒寒景色君休问，后日应怀此客随。
禽声
陆游（宋代）

布谷布谷天未明，架犁架犁人起耕。
宦途不似农家乐，东作西成过此生。
喜雪
陈襄（宋代）

有客何方来，粲然游我庭。
推户出见之，颜色如瑶英。
问之不吾语，微风若闻声。
曰予朔方士，饮子南方名。
万里不相识，修涂一来经。
闻子官大府，高车尘冥冥。
有言未尝吐，低头敛光精。
西人趋向异，念予孤蒙行。
我欲友其德，顾己鸿毛轻。
予起谢不敏感，过辞非予聆。
感子虚白德，来化纯愚诚。
高风激万世，凜如伯夷清。
留子永今日，愿言报英琼。
送吴绣衣还朝
于谦（明代）

平明走马入京畿，杨柳飞花点绣衣。山外有山频入望，客中送客转思归。

红云高拱天门邃，绿树深藏驿路微。渡却黄河知己少，临岐杯酒莫相违。
句 其四
魏泰（宋代）

白雪楼高压晓霓，楼下波光数毛发。邦君登楼赋万景，景与清吟相皎洁。
四歌行 其二
陈宜甫（元代）

有母有母年七十，家中倚门望儿泣。昔年典衣供学书，惟愿功名当早立。

去年缝衣念远游，老眼穿针恐行急。儿也驱驰荷圣明，薄俸寄归嗟晚及。

呜呼二歌兮心悲伤，白云万里闽天长。
赵和宗挽诗三首
曹彦约（宋代）

汇水夸同邑，桐江事事贤。
骨寒谁与地，言重却笺天。
游宦常千里，归来共一川。
西门今日路，忍泪入资延。
戏书效乐天
黄庭坚（宋代）

造物生成嵇叔嬾，好人容纵接舆狂。
鸟飞鱼泳随高下，蚁集蜂衙听典常。
母惜此儿长道路，兄嗟予弟困冰霜。
酒壼自是华胥国，一醉从他四大忙。
惠山
袁默（宋代）

山翁自合老林扃，小有天中尽杳冥。两面楼台驱作势，半崖松石倚为屏。

云归洞口纷纷见，泉入池心细细听。胜景深藏谁到此，好须图绘入丹青。
牛心寺
易士达（宋代）

玉环妖国祸胎深，鼙鼓渔阳帝莫禁。
不怨锦绷当日事，如何归咎凿牛心。
次韵谢绰中游报国寺诗
朱松（宋代）

掩关味诗书，青简亦已槁。相携出东城，及此风日好。

僧檐覆溪渌，共取一尊倒。眷此松桂阴，不接车马道。

慇勤玩流光，齿发行且老。诸公奠九鼎，帝室欣再造。

优游容我辈，放浪事幽讨。念君东山姿，文字富天藻。

风期在经纶，弹冠苦不早。宁知如子云，白首太玄草。
为林执中赋茂林十咏 其一 乔木新莺
王恭（明代）

独树閒堂少四邻，东风黄鸟唤行人。若教飞上龙池柳，还忆家林薜荔春。
自赞 其二
释法薰（宋代）

握拂子，坐绳床。默尔无言，其声琅琅。断衲僧命脉，坏丛林纪纲。

丹青写出，丑恶难藏。一任傍人话短长。
和陈君仪读太真外传五首
黄庭坚（宋代）

扶风乔木夏阴合，斜谷铃声秋夜深。
人到愁来无处会，不关情处总伤心。
减字木兰花
黄庭坚（宋代）

闺中只独看。遥怜小儿女，未解忆长安。”因戏作

举头无语。家在月明生处住。拟上摩围。最上峰头试望之。

偏怜络秀。苦淡同甘谁更有。想见牵衣。月到愁边总不知。
洛岸春行二首 其一
张耒（宋代）

溪上映人杨柳黄，满溪流水碧泱泱。凭君莫向溪南望，春草春风能断肠。
凤栖梧
高观国（宋代）

云唤阴来鸠唤雨。谢了江梅，可踏江头路。拼却一番花信阻。不踏日日春寒去。
见说东风桃叶渡。岸隔青山，依旧修眉妩。归雁不如筝上柱。一行常见相思苦。
小重山
魏了翁（宋代）

缺然。小词寄五兄代劝

养得儿男百不中。年年随举子，踏春风。寿觞庭院燕泥融。将雏处，长是半西东。

移孝便为忠。儿行虽在远，母心同。若将一念答天公。归来拜，也胜橘双红。
经故友所居（一题上有琼华观三字）
罗隐（唐代）

槐花漠漠向人黄，此地追游迹已荒。清论不知庄叟达，

死交空叹赵岐忙。病来未忍言闲事，老去唯知觅醉乡。

日暮街东策羸马，一声横笛似山阳。
送陈国珍之官鄱阳
徐元杰（宋代）

盟缔慈恩十四年，匆匆话别戍梅仙。
便家泽国冰溪壤，得庇皇华刺史天。
事到直须行已志，官卑最喜近氓编。
许多静定清修力，警戒声名企昔贤。
寻幽
徐瑞（宋代）

寻幽乌石谷，曳杖白云冈。野烧半空赤，西风万叶黄。
再和
胡寅（宋代）

自笑兵厨吏不虔，冻醅如蜜只年年。
却思踏雪江头路，屡费诗人一斗钱。
君子有所思行
王无竞（唐代）

北上登渭原，南下望咸阳。秦帝昔所据，按剑朝侯王。

践山划郊郭，浚流固墉隍。左右罗将相，甲馆临康庄。

曲台连阁道，锦幕接洞房。荆国徵艳色，邯郸选名倡。

一弹入云汉，再歌断君肠。自矜青春日，玉颜吝容光。

安知绿苔满，罗袖坐沾霜。声侈遽衰歇，盛爱且离伤。

岂唯毒身世，朝国亦沦亡。物盈道先忌，履谦宇允臧。

独有东陵子，种瓜青门旁。
次韵曾侍郎
张镃（宋代）

世上曾谁歌白雪，慨叹风人声屡咽。
旋虫时叩岂无闻，尽发宫商方应节。
江西源正非旁流，文清诗名不易收。
师承吏业特余事，一门玉律夸中州。
了知着脚最高处，不局晚唐脂粉路。
涪翁时异屹相望，龙勺彝樽满堂聚。
昔人词赋上三都，未必献纳裨皇居。
且今司刑掌邦赋，羔羊化行无诈狙。
孤生奚贫芻豢说，一饭跏趺诸想灭。
案头何用宝传灯，自有公家论语说。
陪晏相游楚家园赋四题 其一 桂
韩维（宋代）

叶裁青玉层层合，花结丹砂小小垂。不惜淹留赏残艳，抽毫愧乏楚人词。
秋风
姚镛（宋代）

颢气薄衣襟，疏声集暝林。雁惊烟塞梦，鲈入故乡心。

静落阶前叶，清传月下砧。更怜茅屋破，愁绝少陵吟。
寄题周功父溪园三咏 其二 溪亭
张栻（宋代）

未识主人面，先为溪上吟。澄潭依近岸，绝壁耸遥林。

领略襟期远，登临岁律深。想当轩冕外，三叹有馀音。
立春三绝句 其二
周紫芝（宋代）

地下青风欲到时，土牛何得解先知。墙边雪里梅花树，已借清香入旧枝。
雪晴二首
白玉蟾（宋代）

桃李无言蜂蝶忙，晓寒未肯放春光。
花将计会千山雪，风为栽埋一夜霜。
水龙吟
汪莘（宋代）

当年翦彩垂髫，超然便欲为仙去。世间俗状，人心狡计，不堪同住。每坐空山，独临古涧，神闲意寓。想瀛洲鸡犬，蓬莱猿鹤，应怅望，门前路。

自昔侯王将相，几番成、落花飞絮。仰天醉眼，兴云妙手，年华迟暮。长揖烟尘，静朝日月，谁知幽素。正风清麟背，星垂海角，晓钟初寤。
南征过蜀寄题故园
耶律铸（宋代）

水击三千里，鹏抟九万程。不应栖隐地，犹待卧龙耕。
芦沟
张问陶（清代）

芦沟南望尽尘埃，木脱霜寒大漠开。
天海诗情驴背得，关山秋色雨中来。
茫茫阅世无成局，碌碌因人是废才。
往日英雄呼不起，放歌空吊古金台。
村饮示邻曲
陆游（宋代）

七年收朝迹，名不到权门；耿耿一寸心，思与穷友论。
忆昔西戍日，孱虏气可吞。
偶失万户侯，遂老三家村。
朱颜舍我去，白发日夜繁。
夕阳坐溪边，看儿牧鸡豚。
雕胡幸可炊，亦有社酒浑。
耳热我欲歌，四座且勿喧。
即今黄河上，事殊曹与袁。
扶义孰可遣？一战洗乾坤。
西酹吴玠墓，南招宗泽魂。
焚庭涉其血，岂独清中原！吾侪虽益老，忠义传子孙，征辽诏傥下，从我属櫜鞬。
读史戏呈刘正之
黄榦（宋代）

君不见汉初曹相国，日饮醇酒不事事。
相舍后园近吏舍，点吏醉呼不肯避。
相国取酒饮园后，恨不呼吏与共醉。
又不见后来丙丞相，驭吏不畏丞相嗔。
嗜酒酒翻车上茵，醉饱去尔何容身。
两公一心相有汉，一夫见辱非吾患。
但得时平酒价贱，从渠醉后来相慢。
李斯逐客徒自尊，东门黄犬还悲辛。
西曹地近不足贵，不过能污车上茵。
人言两公固宽平，我谓两吏非庸生。
庸生无益两丞相，故辱丞相成其名。
至今汉家四百载，曹独为冠丙有声。
刘侯刘侯汝太痴，世间曹丙能向个。
但知愤世快我意，醉语谁知官小大。
却来东屯起田舍，日与田翁相唱和。
人道刘侯只是一醉人，谁知胸中自有渭与泾。
一双怪眼如老鹰，每於醉后白复青。
刘侯藏锋敛锷莫妄用，君家自是提兵冠豸种。
望雨 其二
邵雍（宋代）

久旱偶成雨，方喜慰愁苦。虽能敛尘土，不能救禾黍。
十放诗 其二 放萤
成鹫（清代）

懒惰已成性，与君相见稀。括囊乾欲死，腐草忍同归。

好去度星汉，休来点客衣。破除文字障，何处不高飞。
黄檗山
刘克庄（宋代）

出县半程遥，松间认粉标。
峰排神女峡，寺创德宗朝。
鹳老巢高木，僧寒晒堕樵。
早知人世淡，来住退居寮。
减字木兰花 其二 咏榴花
陈师道（宋代）

叶叶枝枝绿暗，重重密密红滋。芳心应恨赏春迟。

不会春工著意。

晚照酒生娇面，新妆睡污胭脂。凭将双叶寄相思。

与看钗头何似。
西江月（邀蔡坚老忠孝堂观书）
赵长卿（宋代）

水满平塘过雨，洗妆红褪芙渠。绿荷美影荫龟鱼。无限闲中景趣。

潇洒高堂邃馆，那堪左右图书，凌云赋得似相如。多少风流态度。
秋思
张蕴（宋代）

暑退凉生体气佳，卷帘听雨感年华。
西风叶叶梧桐冷，开尽庭前白鹤花。
出城三首
晁补之（宋代）

堆案文书无了毕，并堤船舫且萦回。
非关董役年年事，自为春郊得得来。
和李使君三郎早秋城北亭楼宴崔司士…关中弟张评事时遇
卢纶（唐代）

黄花古城路，上尽见青山。桑柘晴川口，牛羊落照间。

野情随卷晴，军士隔重关。道合偏多赏，官微独不闲。

鹤分琴久罢，书到雁应还。为谢登龙客，琼枝寄一攀。
小梅花
奕绘（清代）

贵且富，万事足，行年忽忽三十六。清风清，明月明，清风明月，于我如有情。

全真道士黄云谷，画我仍为道人服。上清冠，怡妙颜，飘然凌霞，倒影不复还。

蓬莱岛，生芝草，万劫无人盗。御罡风，乘飞龙，紫鸶翱翔，左右双玉童。

执圭中立天仙戒，瘦骨峻嶒心自在。意生身，无边春，游戏恒河，沙数世界尘。
木兰花慢 送孙开盛假归，用稼轩韵
曹贞吉（清代）

桑干河畔路，沙似雪、是还非。想杖策从军，频年转战，今始成归。

杖◆。山南射虎，更淋漓醉墨染弓衣。白马青丝未了，霜鲈紫蟹空肥。

拥麾。清渭驻全师，落日二陵西。早一骑黄尘，数声清角，东下旌旗。

依稀。四明狂客，看江湖满地鹧鸪飞。无那孙郎病骨，不胜玉绕杖围。
浮邱八景 其二 晚沐堂
邓时雨（明代）

金马词臣出案章，手开灵境日徜徉。春风烂漫开桃李，绝胜当年绿野堂。
贺新郎（再和）
吴潜（宋代）

宇宙原无外。问当年、渠缘底事，强逃人世。争心刘郎栽种后，长强玄都观里。何用羡、武陵溪水。一见桃花还一笑，领春工、千古无穷意。儿女恨，且收起。

洞中空阔多闲地。但人闲、羊肠九折，未能如此。我已衰翁君渐老，那复颠张醉李。看翻覆、雨阴风霁。捱得清和时候了，舣扁舟、只待归来耳。惟处静，解吾志。
送人归岳阳
李益（唐代）

烟草连天枫树齐，岳阳归路子规啼。

春江万里巴陵戍，落日看沈碧水西。
金人捧露盘 送范东叔给事帅维扬
高似孙（宋代）

下明光，违宣曲，上扬州。玉帐暖、十万貔貅。梅花照雪，月随歌吹到江头。

牙樯锦缆，听雁声、夜宿瓜州。

南山客，东山妓，蒲萄酒，鹔鹴裘。占何逊、杜牧风流。

琼花红叶，做珠帘、十里遨头。竹西歌吹，理新曲、人在春楼。
和斜径
史浩（宋代）

风拂繁阴开曲径，云移寸碧出遥岑。柳枝濯濯嫌烟淡，荷叶田田怯水深。
披云台
葛胜仲（宋代）

深公出东都，山色已清好。流行沧江上，快意时绝倒。

洗尽眼界尘，招提迹如扫。众挽来灵山，世故亦相恼。

平生爱山心，不厌更幽讨。扪萝开细岑，脱履藉丰草。

聊烦坡陀石，坐此突兀老。是身端如云，去住殊未保。

孤峰起孤烟，晴湖漾晴昊。宾主两忘言，可为知者道。
沁园春 咏雪狮
陈维崧（清代）

此物何来，猛气咆哮，砍头陷胸。见吞刀吐火，一般舑舕，镂冰筑玉，百种玲珑。

万事东流，一身西极，只手曾批上圈熊。真无敌，算凉州假面，难与争功。

沧州城外呼风。又戚畹狮儿卧草中。怪霜缠铁兽，汝偏夭矫，汁镕狞凤，尔独从容。

顷刻天晴，须臾雪霁，赢得群儿拍手同。哑然笑，叹原来刻鹄，讵是真龙。
点绛唇（春雨）
赵长卿（宋代）

夜雨如倾，满溪添涨桃花水。落红铺地。枝上堆浓翠。

去年如今，常伴酴醿醉。今年里。离家千里。独猛东风泪。
感怀
罗公升（宋代）

自缘举世弃君平，宁为莼鲈忆季鹰。
不识将军何用揖，元非进士底须称。
归寻城郭浑如鹤，只欠袈裟便是僧。
书册至今成粪土，夜窗犹对短檠灯。
杨花词三首
李廌（宋代）

苦恨红梅结子，生憎榆荚悠悠。
解送十分春色，能添万斛新愁。
满江红
王清惠（宋代）

太液芙蓉，浑不似、旧时颜色。曾记得、春风雨露，玉楼金阙。名播兰馨妃后里，晕潮莲脸君王侧。忽一声、鼙鼓揭天来，繁华歇。
龙虎散，风云灭。千古恨，凭谁说。对山河百二，泪盈襟血。客馆夜惊尘土梦，宫车晓碾关山月。问嫦娥、于我肯从容，同圆缺。
西江月（四叔生朝）
韩淲（宋代）

梅蕊小春天气，橘林良月风光。五云边近九霞觞。美景初无尽藏。

老矣相逢湖海，年来游遍潇湘。诗情满眼兴何长。赢得烟霄直上。
送春寄呈祖袁州二首
李覯（宋代）

去年春尽在宜春，醉送东风泪满巾。
今日春归倍惆怅，相逢不是去年人。
浣溪沙（寄刘总管）
何梦桂（宋代）

细柳连营绿荫重。暖风旗影飏蛇龙。画闲吟思入千峰。

紫绶金牌人绿发，绣荐丝辔马青骢。会将三箭取侯封。
题友人山居
贯休（唐代）

卜居邻坞寺，魂梦又相关。鹤本如云白，君初似我闲。

月明僧渡水，木落火连山。从此天台约，来兹未得还。
折花
那逊兰保（清代）

满园春色手亲栽，一日花前几度来。怪底枝头蝴蝶舞，鬓边新插牡丹回。
长安喜雪（一作陈羽诗）
朱湾（唐代）

千门万户雪花浮，点点无声落瓦沟。全似玉尘消更积，

半成冰片结还流。光含晓色清天苑，轻逐微风绕御楼。

平地已沾盈尺润，年丰须荷富人侯。
拍手行
王柏（宋代）

五云缥缈护天关，{誉言换车}金辇宝来如山。
上有封题三道印，多是中朝清要官。
一膏一缕尽民命，荆箠新痕蚀旧瘢。
东麾西节步霄汉，公私赤立生意悭。
年谷丰时无盖藏，那禁水旱相摧残。
黄馘槁项卧沟壑，獾奴狼子生狂贪。
辍耕太息鸿鹄志，乘牛读史需时艰。
忽如妖禽啸清晓，泥丸初不劳惊弹。
何人把玩张声势，直令聚蚋奔醯酸。
竹兵乌合本儿戏，伍籍久蠹心先寒。
吁嗟身世狭於掌，北望神京双泪潸。
国家有纪谁敢犯，济彼德惠防民奸。
何曾假借污暴手，病入心膂何时安。
堂堂正气不久熄，自古东南多造端。
谁出华山拍手笑，袖中三民就山河宽。
文儒见和四诗钦叹高妙谨用韵为答卒章问讯汝
陈长方（宋代）

公居吴淞滨，声名到童儿。
弓旌羔雁招，尚落沧海遗。
淡然如秋容，杳渺无津涯。
扁舟载西子，独此见子皮。
兼收及我辈，一视白与缁。
他年高士传，读者当见思。
不但首阳士，廉百世师。
敬和灵岩山人惜春词 其三
张绚霄（唐代）

朝开妆镜夜熏衣，除尔安排事总非。正是踌躇难料理，新词怕听惜分飞。
新雁过妆楼
佚名（宋代）

一抹弦器，初宴画堂，琵琶人把当头。髻云腰素，仍占绝风流。轻当慢拈，生情艳态，翠眉黛颦，无愁谩似愁。变新声曲，自成获索，共听一奏梁州。
弹到遍急敲颖，分明似语，争知指面纤柔。坐中无语，惟断续金虬。曲终暗会王孙意，转步莲、徐徐卸凤钩。捧瑶觞，为喜知音，劝佳人、沉醉迟留。
寄外
陈云仙（明代）

去时尔语尚云云，去后音书总不闻。残黛懒描三月柳，乱鬟愁理一梭云。

可堪林际鸠呼妇，颇奈天边雁叫群。难得相逢容易别，机丝何用织回纹。
发龟山先寄少冯亢之
吴则礼（宋代）

贴贴淮不动，翻翻雁能鸣。
强垂投老鬓，又过盱眙城。
僧伽饱知我，大小身后名。
快作鼓考考，要听随堂怕。
都梁吕少冯，维吾佳友生。
更招虞仲子，共看金盆倾。
杂小诗八首 其一
朱松（宋代）

身将双影背闽山，伴我江南去又还。欲寄道人檐下宿，此身都未似云闲。
山居秋夕
陈良珍（明代）

大火倏西流，樵岩风力紧。林空蟋蟀喧，霜高百草陨。

寒泉冽清涧，禾黍被秋畛。游人恋深栖，历览胜颇尽。

冉冉孤云飞，悠悠凡虑轸。坐久月临关，夜静松飙隐。

居人惜流光，相期保玄鬓。
云谷日者
释元肇（宋代）

卖卜不论钱，开囊乞赠篇。先生虽有术，野客不知年。

披雪穿吴市，占星落楚天。茫茫寰海内，为觅隐神仙。
往体 其二
赵崇鉘（宋代）

皓彩青云端，飞光落溟渤。浑河与清沚，同受明月魄。

勿以清浊殊，天光本无隔。
送呈山尊学士乞养归里
觉罗桂芳（清代）

相逢未放酒杯空，十载交深意气中。豪迈君真兴不浅，疏狂我亦趣微同。

当筵颇恕歌儿醉，投辖何妨坐客穷。一纸陈情忽归去，扣门告别太匆匆。
归朝欢·无限神光常围簇
王处一（金朝）

无限神光常围簇。瑞霭祥云盈满目。青鸾赤凤舞仙宫。不投尘世栖凡竹。性珠明九曲。静中炼金并炼玉。做生涯、坐观浮世，几度黄河绿。天女天男天衣禄。仙语仙言仙禀覆。谢天谢地谢神祗，免教玉性拖泥漉。圣真常照烛。不亏功行丹渐熟。透晴空、太玄之外，无宠还无辱。
泊湓浦
李宪噩（清代）

白傅风情在，江皋杨柳斜。落帆逗湓浦，何处听琵琶？

日暮烟横郭，春深客忆家。欲寻添酒夜，波上雨声赊。
诣斋宫叠去岁韵三首 其三
弘历（清代）

和訚凭辇朅观诸，九陌依然积雪居。今岁景光胜去岁，惕乾即切庆忻馀。
句 其一
释了元（宋代）

子瞻船上带家来。
秋夜感遇十首以孤村一犬吠残月几人行为韵
陆游（宋代）

唐虞治巍巍，洙泗道益明。
岂知秦汉後，佛老起纵横。
诗书虽仅存，韶頀无遗声。
书生幸有闻，未死犹力行。
紫府观 其二
陈松（明代）

葛子宾仙去，犹存不死乡。支缠馀鸟雀，栋宇自齐梁。

玉笈开龙藏，金箱贮虎床。遥看炼砂处，真气尚微茫。
送赵无己之临川
方回（元代）

古之诸侯公侯伯，今之诸侯二千石。
建邦作郡事不同，后车皆当载宾客。
钓鱼吕望朝弃竿，饭牛宁越夜辞轭。
云龙风虎机会偶，赫奕功名垂竹帛。
原尝春陵四公子，珠履三千分鼎食。
冯欢市义薄聚敛，毛遂歃盟却强敌。
梁王兔园礼词人，相如之赋枚乘七。
平津更有翘材馆，大开东阁英彦集。
徒步常何起马周，落河房琯任刘秩。
严郑公延杜子美，郭汾阳遇李太白。
朱门若止藏歌舞，无一措大研文墨。
不知稼穑友朋阙，傥非痴物亦俗物。
临川太守千骑行，谁董琴瑟护书册。
吾子从之大江西，训诱诸郎据师席。
王介甫之学误人国家，陆子静之学杂彼禅佛。
四海公论有如此，读书岂可无拣择。
若夫拟岘台登临而赋诗，不妨寄我清江纸一疋。
送赵公子省亲回洮阳四首 其一
罗亨信（明代）

之子青年志不群，共知能武复能文。九重入贡沾恩早，千里宁亲报德勤。

金镞射雕名冠世，词源倒峡气凌云。父忠子孝全名节，彝鼎巍巍纪大勋。
和杨生早春试笔闻新雷
庞尚鹏（明代）

读易方斋夜听雷，万分春意自东回。冥冥渐向江边起，隐隐还东天上来。

电火驱云崧岳动，桃花飘浪两门开。当窗笔阵风霆捲，回视商霖遍九垓。
端平三年春帖子词 其四 皇后閤
洪咨夔（宋代）

关雎风化冠周南，次第桃夭及葛覃。农事未兴先献种，女红方起又亲蚕。
游玉仙观以春风吹倒人为韵得吹字
陈与义（宋代）

清游天不借，破帽沙疾吹。
下马榱桷鸣，未恨十里陂。
风余檐铎榱，坐定炉烟迟。
新春碧瓦丽，古意乔木奇。
黄冠见客喜，此士定不羁。
但愧城中尘，浼子青松枝。
人间争夺丑，我亦寄枯棋。
输赢共一笑，马影催归时。
跋茂枯林集句题东坡画像
朱晞颜（宋代）

秀毓峨嵋德望高，风流元是玉堂豪。冥鸿匹对天边鹄，痴虎精堂颊上毫。

生气百年存大节，哀歌九些续馀骚。紫云饭饱秋堂寂，一穗炉熏对和陶。
秋景 其一 出逢危叶落
刘辰翁（宋代）

举眼秋萧索，乾坤岂不容。叶因危后落，身是出时逢。

古木犹当道，西风小倚筇。峥嵘如解羽，零乱复寒蛩。

薄似佳人命，飘如去国踪。小山留我止，香月自重重。
偈颂一百零四首
释绍昙（宋代）

鉴在机行，妙在转处。
碧眼胡儿，全无肯路，
行一步是一步。信脚错踏翻，
大地无寸土。业风吹上乳窦山，
来点一杯茶，徐徐向伊道，
提鞋去。
净居劝农三首
陈造（宋代）

妙胜庭前折小梅，净居门外蹑枯苔。
日烦禅老羞茶供，亲与田翁把酒杯。
大雨喜晴奉赠岩橹贤尹兰庄广文凤台之行
李延兴（元代）

昨日雨方休，今者复大作。蜚廉鼓橐震霄衢，渊客泣珠送溪阁。

白海飞流紫塞空，银河倒浸青天阔。三关遥，九源合。

舟回谁复辨渚涯，郊行何处寻墟落。稻叶青起风幡幡，野田绿满水活活。

吟卧听琮琤，樵归迷略彴。蜗庐一片林烟昏，鸡塞千营毡帐薄。

雄县城中百数家，东街西街平地成溪壑。瞻飞龙，听鸣鹤。

吾独胡为久困泥涂中，何不乘风破浪从此以挥霍。

破室灯昏仰见天，一夕九徙不得眠。大儿愁衾裂，小儿嫌履穿。

芸窗外内滀潢潦，葵砌高下奔清泉。虚牖风，颠乱舞，坏墙泥堕高帽偏。

衰翁避湿龟顶缩，稚子擎盖鸢肩旋。滂沱急■鸟鼠穴，纷霏乱点虫鱼篇。

划然快睹好晴景，金台千仞青云端。埽棋局，挥酒钱，酒边舞影何蹁跹。

何蹁跹，欲掀举，花县芹堂捧币函香觐鹤籞。丹心炯炯照皇穹，缥缈祥烟飘鹭渚。

看君增秩赐金归，尽把鸿恩化作溥天之膏雨。
醉春风 送春
曹慎仪（清代）

莫把辞春酒。春来浑未久。绿窗病起试罗衣，瘦。瘦。

瘦。觅句阑边，病香镜里，此情非旧。

折尽长堤柳。往事休回首。雨丝风片送春归，又。又。

又。芳草无边，春归何处，问花知否。
路逢故将军李显忠以符离之後私其府库怨而溃
杨万里（宋代）

贪将如中使，兵书不误今。
只悲熊耳甲，谁怨褭蹄金。
贾傅奚同郡，朱游独折心。
书生何处说，诗罢自长吟。
别蒋世修
郑克已（宋代）

传道贤关客，寻山向会稽。
春风千里别，花路寸心迷。
天倚吴江阔，云随禹穴低。
兰亭得遗墨，为我好封题。
谢孙舍人题名水亭因有纪赠
魏野（宋代）

紫微客写青苔壁，不兴寻常姓字同。
多谢溪烟知我意，预先替作碧纱笼。
十叠
刘克庄（宋代）

花离京洛缁尘少，诗到齐梁绮语多。
老子七言虽淡泊，不曾一字犯阴何。
游应圣宫
余靖（宋代）

驱羸远远出严闉，云构祠宫绝世尘。
伴鹤不知龟甲子，斸山多见药君臣。
雨昏仙穴丹砂井，云映楼居玉洞人。
只待策勋书竹帛，抽簪来此卜比邻。
送文铸师游襄阳鹿门
文同（宋代）

师今鹿门去，正此冒炎曦。
野店乞晨馔，乱山吟古诗。
问程行几日，览景立多时。
我有怀贤意，凭看堕泪碑。
酬卢仝见访不遇题壁
含曦（唐代）

长寿寺石壁，卢公一首诗。渴读即不渴，饥读即不饥。

鲸吞海水即，露出珊瑚枝。海神知贵不知价，

留向人间光照夜。
秦门。范增
周昙（唐代）

智士宁为暗主谟，范公曾不读兵书。

平生心力为谁尽，一事无成空背疽。
送人出使 其二
吴芾（宋代）

驿骑骎骎犯露霜，定知遐俗喜生光。千官弩矢迎郊外，百姓壶浆夹道旁。

要使远谋安井邑，尽令诸将守封疆。更将馀力筹边策，归日收功坐庙堂。
自跋江西道院集戏答客问二首
杨万里（宋代）

客从南渡向侬来，我马西征拜此台。
若问个中何所有，一腔热血和诗裁。
过震泽留别智愚隐长老苏昌龄先生
谢应芳（元代）

淞江太湖春水生，湖边白鸥寻旧盟。远公沽酒壮行色，坡老赋诗慰别情。

燕子日长书屋静，柳花风飏钓丝轻。相过不负青山约，一棹夷犹两日程。
同辛杨游李氏园随意各赋古律诗一首
韩维（宋代）

腊近云容变，阳生日景添。
偶然回晚辔，相与坐晴檐。
水绿冰微回，沙明雪尚沾。
弄襟风力薄，著履土膏粘。
惊鸟不成下，寒鱼犹在潜。
翠深荒岸竹，黄折败池蒹。
碍径藤梢曲，钩衣棘刺铦。
辞锋怜子淬，閒癖讵予砭。
自以清谈胜，宁非乐事兼。
春芳有近信，频此醉厌厌。
閒居杂咏三十二首·心
陈淳（宋代）

心为形之君，所主一身政。
持养常清明，百体皆顺令。
黄鹤楼
罗与之（宋代）

翚飞栋宇据城端，车马尘中得异观。
双眼莫供淮地阔，一江不尽蜀波寒。
老仙横笛月亭午，骚客怀乡日欲残。
独抚遗踪增慨慕，徘徊不忍不层栏。
征妇怨 其一
薛雍（明代）

飞尘暗京国，沙漠日色昏。天外望归鸿，寂寂空倚门。

今夕复前夕，蛩声满隤垣。夜深不能寐，相思劳梦魂。
范仲山以涧谷居自号为赋二首 其一
俞德邻（宋代）

山林朝市两相忘，寂寂幽居兴味长。雨过竹侵书帙净，风轻花落砚池香。

三杯卯酒醉未醉，一枕午窗凉更凉。人境结庐元不俗，渊明何必定柴桑。
送蒋朴之维阳
潘希白（宋代）

隋家天子爱扬州，四十离宫取次游。
荆棘久迷秦陇路，柳丝空拂汴河流。
君才清似庾开府，世事难于孙仲谋。
莫为青衫维骑马，却将风景付閒愁。
西江月 腰痛，旧传陈复斋名方，岁久失之
刘克庄（宋代）

思邈方书去失，休文老病来攻。新年筋力太龙钟。

腰似铁锚儿重。

雅拜怎生搢笏，徐行也要扶筇。田翁邀饮不能从。

难伴诸公上雍。
赋分
郭祥正（宋代）

赋分从来薄，明时敢妄干。六年悲对狱，五十速休官。

水送云天净，山开洞壑寒。一枝能息影，何暇北溟宽。
天净沙·夏
白朴（元代）

云收雨过波添，楼高水冷瓜甜，绿树阴垂画檐。纱厨藤簟，玉人罗扇轻缣。
汉诏郡县行乡饮酒礼颂诗 其四
洪遵（宋代）

爰敕方国，礼行于乡。稽经诹律，属民横堂。
李良宠示牡丹长句谨赋三首
傅察（宋代）

此檀刻蕊香初吐，红粉匀葩色正新。
孤艳最宜微带雨，众芳谁复与争春。
无端应恨风惊叶，不醉却宜花笑人。
从此径须连夜赏，绕栏百匝未为频。
徐通直守连州 其二
黄裳（宋代）

得官荣与故乡看，初佩鱼符日下还。内相远孙真太守，海南佳郡是连山。
次韵张部门湖上二首
项安世（宋代）

诗兴春来似水翻，更添孤艇入云间。
中心白阁苏堤路，两岸南屏西竺山。
一日晴明输子往，半年风雨被渠悭。
欹眠窈窕冲融里，月白烟青未忍还。
寄题蓟丘僧房
刘迎（金朝）

道人休去白云边，老矣分明懒瓒然。参学谁能知许事，退休聊得息诸缘。

忘形马迹车尘外，适意山光水影前。想得松根憩寂莫，坏残云衲半垂肩。
山中秋夜
张籍（唐代）

寂寂山景静，幽人归去迟。
横琴当月下，压酒及花时。
冷露湿茆屋，暗泉冲竹篱。
西峰采药伴，此夕恨无期。
致爽斋
杨王休（宋代）

翛然一宅一编书，举世何人得似渠。三十六峰峰下路，清溪绿竹绕楼居。
鸳鸯
吉师老（唐代）

江岛濛濛烟霭微，绿芜深处刷毛衣。

渡头惊起一双去，飞上文君旧锦机。
秋日即事
毛珝（宋代）

黄花暴日香欲醉，黄蜂抱香暖欲睡。老夫邂逅亦欣然，一段先天画前意。

喧喧归雀聒丛篁，夕风欲转明朝霜。花摇蜂醒我亦觉，斜阳一片秋茫茫。
岁晚感事
宋庠（宋代）

积水千陂会，孤城一角存。
鸟乌喧画霁，蛇虺喜冬温。
地敻荒民屋，天高思国门。
楚优歌舞拙，何处强持樽。
五十三年冬至斋戒作
玄烨（清代）

姤复生生已浑同，不因小往大来中。箫韶如在精诚致，钟鼓云乎礼乐崇。

日月无私能广运，圣贤有教佐天功。老年岂惜衰残力，强欲躬行尽㓗衷。
夏夕雨中
释斯植（宋代）

满林钟磬夜偏长，古鼎闲焚柏子香。
石榻未成芳草梦，古风吹雨过池塘。
送隐上人还玉峰二首
释宝昙（宋代）

西风已挂沐猴冠，人语溪声亦少宽。
家有如山牛粪火，为君煨栗劝加餐。
望江南 其二
陈维崧（清代）

重五节，记得在南徐。红板闸喧停画鹢，翠花磁湿贮黄鱼。

踏浪最怜渠。
司业李公哀挽
贡奎（元代）

山立庭绅耸众观，名高真不愧儒冠。文章清庙藏琛玉，勋业乌台振羽翰。

誉重朝端知有子，贫怜身后似无官。百年耆旧凋零尽，展卷哀辞忍泪看。
竹榻
吕南公（宋代）

竹榻破坏久，隅棱类绳桥。扶身轻坐之，不敢直我腰。

动小响已大，支严势仍摇。铺毡蔽其颜，倚以度晨宵。

醉卧稍安贴，如舟乍停桡。愁醒辗转多，似泛八月潮。

欲下必以缓，将登未尝跳。奴僮为我忧，疑我或怅怊。

讶我合改置，我心岂其遥。所嗟成与亏，本以材用招。

念此苍翠干，初非愿枯焦。唯难逃匠手，遂与岁月凋。

物固不求旧，人贫自无聊。怜强弃其衰，此志亦已恌。

我有四壁宅，尘书映空瓢。何嫌此榻存，且以异贵骄。
洛桥晚望
孟郊（唐代）

天津桥下冰初结，洛阳陌上人行绝。
榆柳萧疏楼阁闲，月明直见嵩山雪。
题妙庭观
程秘（宋代）

冲雨西来又雨归，出门重为此山悲。
重重俗屋遮藏尽，无复新轩扁乞芝。
梨花
陆游（宋代）

开向春残不恨迟，绿杨窣地最相宜。
征西幕府煎茶地，一幅边鸾画折枝。
太医院使钱君宗嗣挽歌 其一
程敏政（明代）

生死交情二十年，舣舟京口倍凄然。青山细雨人何在，怅望城南白兔阡。
上元夜过赴儋守召独坐有感?戊寅岁?
苏轼（宋代）

使君置酒莫相违，守舍何妨独掩扉。
静看月窗盘晰蜴，卧闻风掩落蛜蝛。
灯花结尽吾犹梦，香篆消时汝欲归。
搔首凄凉十年事，传柑归遗满朝衣。
寄贾教授相期诣邹坟祭扫
谢应芳（元代）

题诗郡圃景邹亭，浇酒林庄下马陵。白草西风秋莽莽，青山北郭路登登。

柱头且看谁为鹤？骥尾何惭我附蝇。坐待秋凉行有日，老夫扶惫策乌藤。
乙卯秋闻右相平杨么作绝句寄之
赵鼎（宋代）

一扫湖湘氛祲消，坐令愁叹变歌谣。何当早驾风帆下，来看钱塘八月潮。
贾节庵冒夏暑越修涂过我苕霅情谊甚厚令闻古
牟巘五（宋代）

连宵接软语，共说梦中梦。
聚行时未多，归骖忽已动。
送伯奇入官
赵偕（元代）

目断斜阳雁不来，碧空无畔绝尘埃。此心久矣坚如石，生意萧然冷似灰。

之子入官偏局蹐，谁人为我暂徘徊。秋风已到桂枝上，借问缘何花未开。
秋怀十首
赵蕃（宋代）

我生不敏姿，求友富三益。
向来或晨昏，今乃限南北。
悠悠江山念，耿耿风雨夕。
以我思渠心，渠能不余忆。
沁园春（送姚雪篷之贬所）
戴复古（宋代）

访衡山之顶，雪鸿渺渺，湘江之上，梅竹娟娟。寄语波臣，传言鸥鹭，稳护渠侬书画船。
午日邀赵耘松观察暨惕庄晴岚小集次耘松韵
毓奇（清代）

廿年旧雨此重亲，卮酒宁辞一再巡。往事休惊嘶阵马，清歌喜对倚楼人。

平蛮经济留声远，课士文章报国均。畅好竹西风雅地，欧苏千古共昏晨。
钱申仲大夫索四亭诗各赋一首 白云亭
周紫芝（宋代）

登临思昔人，有意在山麓。举首瞻孤云，怅怀思宰木。

云亦初何心，意乃自感触。人生风木念，此念何由足。

忽忽不可留，悠悠空满目。愿言结斯庐，聊用慰幽独。
玉壶吟
李白（唐代）

烈士击玉壶，壮心惜暮年。
三杯拂剑舞秋月，忽然高咏涕泗涟。
凤凰初下紫泥诏，谒帝称觞登御筵。
揄扬九重万乘主，谑浪赤墀青琐贤。
朝天数换飞龙马，敕赐珊瑚白玉鞭。
世人不识东方朔，大隐金门是谪仙。
西施宜笑复宜颦，丑女效之徒累身。
君王虽爱蛾眉好，无奈宫中妒杀人！
尚书宗兄使过诗以奉献
包佶（唐代）

洛下交亲满，归闲意有馀。翻嫌旧坐宅，却驾所悬车。

腹饱山僧供，头轻侍婢梳。上官唯揖让，半禄代耕鉏.

雨散三秋别，风传一字书。胜游如可继，还欲并园庐。
南乡子
元好问（金朝）

风雨送春忙，烂醉花时得几场。枝上桃花吹尽也，残芳。

一片春风一片香。

少日为花狂，老去逢春只自伤。回首十年欢笑处，难忘。

一曲悲歌泪数行。
摸鱼子 其二 寒食雨中
邵亨贞（元代）

倚阑干、暮云千里，天涯芳草凄楚。愔愔巷陌重门掩，何况满窗疏雨。

江上路。又还见、黄金暗柳千万缕。荒村岁序。纵燕子新来，梨花未扫，好景自虚度。

江淹老，谁解重吟恨赋。东风依旧南浦。青烟店舍长安道，梦里翠屏朱户。

闲院宇。怅犹记、佳人秉烛深夜语。新诗谩与。奈世事驱驰，流光荏苒，回首更延伫。
白首
苏泂（宋代）

白首百岁期，青春三月暮。
荒凉鸡下栅，寂寞莺啼树。
山水越王城，行人雨中去。
癸巳中秋又一日同两冈游云端至铁泉有怀 其一
霍韬（明代）

癸巳中秋又一日，芙蓉隔江令人愁。架空楼阁层云表，独鹤振翰楼上头。
王大令
方蘋（宋代）

分将翠色来雩邑，翛尔清风植府庭。先生高卧何由见，想在渔州弄紫萍。
偈颂一百二十三首
释祖钦（宋代）

个事本成现，觅则不可见。
白圭本无瑕，琢磨乃成玷。
执之以实法，空中生闪电。
视之以等闲，脚下添红线。
若是学道人，好好看方便。
莫看仙人手中扇。
咏晴
赵蕃（宋代）

败屋两三间，随僧且住山。
诗无一朝废，官有十年闲。
日上花明野，鸡啼门掩关。
春风从草草，老态已斑斑。
述怀
唐庚（宋代）

名字虽云系列曹，儒风门户只萧骚。头颅自揣宜藏拙，指目何妨笑养高。

本以食贫来仰禄，岂于王事更辞劳。老来精力堪惊叹，一纸文书辄数遭。
渔家傲　记得
沈谦（清代）

记得琼筵春意泄。背灯偷把丹唇洁。天样红墙成间别。

须为彻。名花不护非豪杰。

欲诉东风难自说。子规为我长啼血。静夜倚楼谁玩月。

肠寸截。碧云来去雕栏热。
水西村
徐宝之（宋代）

又过江头黯淡时，野梅初见雪前枝。水霞错落书秦篆，烟树凄前画楚辞。

山店灯残人亦睡，寒洲月上雁先知。自题秋叶寻前梦，薄酒残蔬当夕炊。
同家天木黎雨亭访六圆上人 其二
何绛（明代）

笋蕨春肥养道颜，劳师石火煮松间。饱餐香积伊蒲饭，又遣啼莺送出山。
余既和乐天诗而喜于年及之和犹不能自已又复
吴芾（宋代）

乞得行年到七旬，归田不问富和贫。
初非洁己为主士，但欲颐和如古人。
每对青山常意适，才逢白叟便情亲。
静中百念俱灰灭，识破浮生梦幻身。
龙山纪游十首 其九
孔毓玑（清代）

良田平旷荫松筠，谷口云封远俗尘。清献先生未知处，桃源无复问津人。
和陶下潠田舍获
苏轼（宋代）

聚粪西垣下，凿泉东垣隈。
劳辱何时休，宴安不可怀。
天公岂相何，雨霁与意谐。
黄菘养土膏，老楮生树鸡。
未忍便烹煮，绕观日百回。
跨海得远信，冰盘鸣玉哀。
茵蔯点脍缕，照坐如花开。
一与蜑叟醉，苍颜两摧颓。
齿根日浮动，自与粱肉乖。
食菜岂不足，呼儿拆鸡栖。
十四日 其一
韩淲（宋代）

淡淡春晴晚，窗前燕子飞。酒杯谁共饮，诗笔自孤挥。

上冢家山远，下湖仙苑稀。空多冶游者，扶醉赶门归。
齐天乐（戊寅登高，即席和秋崖韵）
刘辰翁（宋代）

蒋陵故是簪花路。风烟奈何秋暑。候馆凋梧，宫墙断柳，谁识当年倦旅。余怀何许。想上马人扶，翠眉愁聚。旧日方回，而今能赋断肠语。

登高能赋最苦。叹高高难问，欲望迷处。蝶绕东篱，鸿翻上苑，那更画梁辞主。来今往古。漫湛辈同来，远公回去。我醉安归，黄花扶路舞。
颂古十二首
释智深（宋代）

好手呈机不露锋，惯将双剑定雌雄。
忽雷迸出惊天地，华岳三峰倒卓空。
题资福院平绿轩
江表祖（宋代）

碧瓦丹棱转盼成，一亭聊复寄闲情。
人如水墨画中立，山向芜尽处山横。
舟入柳阴冲鹭去，檐依波面荫鱼行。
题诗每愧临流意，吟苦那知白发生。
逍遥咏
宋太宗（宋代）

乘云驾鹤自西东，修炼真人意气雄。
出离凡为高见识，周旋道理远怀通。
愚迷尽说皆非实，解者方知事不空。
宿业大都心外障，有缘岁月易成功。
忆昨四首 其一
揭傒斯（元代）

天历年中秘阁开，授经新拜育群材。宫门待漏尝先到，讲席收书每后回。

召试时蒙天语劳，分题不待侍臣催。满头白雪丹心在，太液池边只独来。
和宿直晨出遂赴奉慈斋告寄持国子履
刘敞（宋代）

玉殿鸣鞘辟寝闱，银台归骑蹀霜蹄。楼光已映朝霞动，树色犹衔宿霭迷。

身贵承明翻厌直，岁穷樽酒幸招携。太常几日休斋禁，亦欲从公醉似泥。
送杨元功
李流谦（宋代）

判司碌碌尘埃间，可能老盯横海鱣，
一朝雷雨插两翰。九江风高浪如屋，
万里扁舟帆一幅，梦魂先绕湖山绿。
玉除有地容首身，且为岷峨起斯文，
莫来憔悴随鸡群。
感寓 其十二
刘弇（宋代）

富贵苦不常，忽则辄易人。青门聚瓜客，曾是故侯身。

金镜失秦家，中原骇烟焚。屠狗贩缯子，闾阎排氤氲。

一逢泗水公，濯鳞清沧滨。信知天地间，虚橐鼓游尘。

冥中有巨力，呼吸旋峨岷。肘股不辍弄，挈故还趋新。

得失定有寄，无为丧吾真。
送童子卢亲国试玉堂
方岳（宋代）

长亭柳色鹅儿黄，花事欲动春风香。
佩觹径趋白玉堂，淋漓翰墨孤凤翔。
黑头相公紫微郎，金貂玉鱼垂两珰。
携立螭陛穿鵷行，至尊龙飞御明光。
催班赐见清跸长，天颜喜动絺绣裳。
宫花绫织云锦章，殿前拜舞籍奉常。
跨马入省繙缣缃，读书昼静珠琅琅。
风日不到蓬山傍，文字零落冰雪肠。
要令汗竹俱流芳，子岂不见晏与杨。
铜根铁干森秋霜，万牛挽之供栋梁。
次韵希父见寄二首
林季仲（宋代）

腊前墙角见梅花，雪后墙头见月华。
满引濁醪无一事，尽收好处入吾家。
结庐君待归安固，抱翁侬今老永嘉。
莫道青山便遮断，春风浩荡没津涯。
将赴大名奉寄西都留守王宣徽
文彦博（宋代）

骤易铜台守，脂车冒蕴隆。北行如拾鲁，南望倚平嵩。

畏日临倾藿，惊飙走断蓬。伊流旧亲友，应亦念衰翁。
田家作
皇甫冉（唐代）

卧见高原烧，闲寻空谷泉。土膏消腊后，麦陇发春前。

药验桐君录，心齐庄子篇。荒村三数处，衰柳百馀年。

好就山僧去，时过野舍眠。汲流宁厌远，卜地本求偏。

向子谙樵路，陶家置黍田。雪峰明晚景，风雁急寒天。

且复冠名鹖，宁知冕戴蝉。问津夫子倦，荷蓧丈人贤。

顾物皆从尔，求心正傥然。稽康懒慢性，只自恋风烟。
偈公六十五首
释咸杰（宋代）

佛法无人说，虽慧不能了。
去却上头关，面南看经斗。
息交行
李正民（宋代）

君不见子列禦寇居郑圃，四十馀年人莫睹。外游不若务内观，食豨如人忘尔汝。

又不见玉川先生洛城里，闭关不出岁踰纪。狂吟大句语惊人，劝之请谒辄掩耳。

古来贤达贵安闲，岂务奔走尘埃前。深居简出悔吝少，治心养气精神全。

我念奇穷自平昔，险阻艰难多所历。十年京洛困齑盐，五载江湖负羁靮。

比沭天恩处闲散，琳宫赋禄容家食。老僧参罢返林泉，病马力疲栖皂枥。

扫除一室空复空，收还魂魄安其躬。衣冠深藏罢应接，杜门却扫闲奴僮。

放怀书史得真乐，坐忘乃与希微通。不须疑我何为尔，亦有文字如长虹。
好事近
张元干（宋代）

春色到花房，芳信一枝偏好。勾引万红千翠，为化工呈巧。

花姑玉貌笑东风，今朝放春早。看取鬓边幡胜，永宜春难老。
春日
陈杰（宋代）

春日悠悠，春风载条，
春酒思柔。